再次轉庵催結局韻
作者：許及之
朝代：宋

paragraphs: 賦花必花指喻指，花若堪諛亦堪毀。
轉庵賦梅工賦影，祇竟呂刑元是甫。
節逄五日賦榴花，擬別甘酸亦良苦。
猶之論畫先論形，形似丹青誰不使。
豈知雪裏有芭蕉，滿壁滄溟本非水。
方皋相馬羣自空，梓匠揮斤風即矩。
續絃何處覓鸞膠，起死底須求鳳髓。
榴花可翫不可食，昌歜無甜人自喜。
肯將粉淚匹紅巾，眼高一世坡仙取。
花事方殷催結局，還許殿後吟些子。